Paterna prepara les bases per a la creació d’una Borsa de Voluntariat Ambiental
24/06/2015

# Paterna prepara les bases per a la creació d’una Borsa de Voluntariat Ambiental

[![Voluntariat ambiental](/images/noticias/2015/06/voluntariado-ambiental.jpg)](/images/noticias/2015/06/voluntariado-ambiental.jpg)

24.06.2015

Els tècnics del consistori, en coordinació amb la Policia Local de Paterna, han començat a elaborar esta Borsa de voluntaris que informaran, entre altres coses, dels circuits forestals, el codi de banderes o els nivells de preemergència.

L’alcalde Juan Antonio Sagredo destaca la promoció d’un voluntariat actiu, responsable i completament format i assessorat

Sagredo explica que s’establiran rutes per l’espai natural del Túria i la zona boscosa de la Vallesa perquè els voluntaris realitzen labors d’informació, assessorament i conscienciació mediambiental

L’Ajuntament de Paterna ha començat l’elaboració de la bases per a la creació d’una Borsa de Voluntariat Ambiental que aglutinarà, de manera oficial, a tots aquells veïns i veïnes que, lliurement i desinteressadament, vullguen dedicar part del seu temps a tasques d’informació, assessorament i conscienciació de l’entorn natural del nostre municipi.

D’esta manera, els tècnics municipals de l’Àrea de Medi Ambient, en coordinació amb la Policia Local, estan treballant ja en les bases a fi que esta nova unitat de voluntaris ambientals puga estar operativa i en funcionament a partir de la segona quinzena de juliol.

L’alcalde de Paterna Juan Antonio Sagredo ha indicat que “l’objectiu d’este voluntariat, actiu i degudament format i assessorat, no és un altre que fomentar i permetre la participació ciutadana en matèria de medi ambient d’una manera organitzada, coordinada i programada”.

En este sentit, Sagredo també ha explicat que, per a dur-ho a terme, s’establiran una sèrie de rutes per l’espai natural del Túria i per la zona boscosa de la Vallesa des de les quals estos voluntaris podran informar, entre altres coses, sobre els circuits forestals, sobre el codi de banderes o sobre els nivells de preemergència.

Així mateix, l’alcalde ha recordat que este Voluntariat Ambiental junt amb Protecció Civil de Paterna, se sumen als efectius del cos de Bombers i la motobomba, que serviran de suport a la Unitat de Medi Ambient de la Policia Local de Paterna que, amb sis agents, és l’encarregada de protegir i vigilar els espais naturals del nostre municipi, intensificant els seus laborals en els horaris de major risc, és a dir, de 12 a 16 hores.

L'Ajuntament ha facilitat el compte de correu voluntariadomedioambientalpaterna@gmail.com pera que tots els interessats puguen inscriure's.